હાર્દિક અને તેની ટીમ જો કે કૉંગ્રેસ તરફ નરમ વલણ અપનાવીને હજુ ભાજપ સરકારની જાહેરાતો અને વચનોને લોલીપોપ જ માને છે. હાર્દિકને કૉંગ્રેસની વાત પર વિશ્વાસ છે. હાર્દિક પર આક્ષેપો થતા હવે તે કહે છે કે કૉંગ્રેસ અમારી માઈ – બાપ કે ભાજપ અમારા માટે દુશ્મન નથી અમારી માગણી જે સ્વીકારે તેમને અમારો ટેકો છે. ચૂંટણી જાહેર થઈ ગઈ છે ત્યારે રાજયમાં રાજકીય માહોલ ગરમ બન્યો છે તેવા સમયે જ અનામતને લઈને પણ ચર્ચા છેડાઈ છે. અત્યાર સુધી અનામત આપવાનાં મામલે ભાજપ સરકાર સવાલોનો સામનો કરી રહી હતી હવે સ્થિતિ એવી આવી ગઈ છે કે પાસની ટીમ કૉંગ્રેસ તરફ ઝૂકતા હવે પાટીદારોને કેવી રીતે અનામત આપશો? તે સવાલોનો સામનો કરવાનો સમય કૉંગ્રેસ માટે આવ્યો છે. ચૂંટણી સમયે હવે કોઈપણ ભોગે પાટીદારોને ખુશ રાખવા છે અને બીજું ઓબીસી કે અન્ય પછાત વર્ગને નારાજ કરવાનું પોસાય તેમ નથી. કેન્દ્ર કે રાજયમાં તેની સરકાર નથી એટલે ગૃહમાં બિલ લાવીને પણ કાયદાકીય રીતે પણ તરત જ કોઈ નિર્ણય લઈ શકાય તેમ નથી. કૉંગ્રેસ માટે પણ આ કોકડું ગૂંચવાયેલું છે ત્યારે આ સંજોગોમાં કૉંગ્રેસ પણ અનામત આપવાનાં મુદ્દે કેવું વલણ અપનાવે છે તેના પર દરેકની નજર મંડાયેલી છે.